পয়লা জানুয়ারীতে কল্পতরু উৎসব উপলক্ষে উপচে পড়া ভিড়
বছরের প্রথমদিন দক্ষিণ কলকাতার  টালিগঞ্জ থেকে উত্তর কলকাতার  টালা। বৃহত্তর দক্ষিণ কলকাতার বারুইপুর থেকে বেহালা। পূর্ব কলকাতার ইকো পার্ক, নিকো পার্ক থেকে আলিপুর চিড়িয়াখানায় কাতারে কাতারে ঢল নামে মানুষের।
আজ পয়লা জানুয়ারী দুহাজার ঊনিশ। বছরের শুরুর প্রথম দিনই শীতের রোদ্দুর গায়ে মেখে সপ্তাহের দ্বিতীয় দিন সাধারণ মানুষ উৎসবের আনন্দে মাতলেন। বেরিয়ে পড়লেন মাঠে, ময়দানে, চিড়িয়াখানা, ভিক্টোরিয়া কিংবা নিকো পার্কে। উত্তর কলকাতার কাশীপুর উদ্যান বাটি থেকে দক্ষিণেশ্বরের কল্পতরু উৎসবে বাঙালি ছিল সপরিবারে। বছরের প্রথমদিন দক্ষিণ কলকাতার টালিগঞ্জ থেকে উত্তর কলকাতার টালা। বৃহত্তর দক্ষিণ কলকাতার বারুইপুর থেকে বেহালা। পূর্ব কলকাতার ইকো পার্ক, নিকো পার্ক থেকে আলিপুর চিড়িয়াখানায় কাতারে কাতারে ঢল নামে মানুষের। ভিক্টোরিয়া, ময়দানে ফরাস পেতে পিকনিক করতেও এসেছেন অনেকে। বর্ষশেষের রাতে শহরে সারারাত চলেছে সরকারি বাস। মেট্রো চলেছে রাত সাড়ে বারোটা পর্যন্ত। মাঝরাত পর্যন্ত শহরের রাস্তায় জনতার ঢল থাকলেও, শক্ত হাতে যানজট সামলেছেন ট্রাফিক পুলিশের কর্মীরা। বছরের প্রথম দিন কল্পতরু উৎসব উপলক্ষে ভিড় উপচে পড়েছে কাশীপুর উদ্যান বাটিতে। এদিনই কল্পতরু হয়েছিলেন শ্রী শ্রী রামকৃষ্ণ পরমহংস। ইচ্ছাপূরণের দিনে মন ভরে কিছু চাইলেই পাওয়া যায়। অপার বিশ্বাসে ফুলের ডালা হাতে কাতারে কাতারে মানুষ এসেছেন দক্ষিণেশ্বরে, বেলুর মঠেও। বেলা বাড়তে ভিড় বেড়েছে হুগলি জেলার জয়রামবাটি, কামারপুকুরেও।